Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 449/12/5506	Martin, 4.12.2012
EEČ : 2-40-196-2012

U Z N E S E N I E

Trestná vec:	obvinený XXXXX a spol.  
Prečin:	Neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Martin
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
po vzájomnej predchádzajúcej dohode, po tom, ako spoločne vyzdvihli uschovanú plátenú plážovú tašku, ktorú dňa 20.08.2012 v dobe okolo 21.30 hod. odcudzil obv. XXXXX z mostíka smerujúceho k spoločnosti Biotika nachádzajúceho sa v mestskej časti Ľadoveň v Martine, z tejto vybrali platobnú kartu Slovenskej sporiteľne, a.s. č. XXXXX vydanú na meno XXXXX, túto následne za účelom výberu finančnej hotovosti spoločne použili dňa 21.08.2012 o 04.33 hod. tak, že sa pokúsili vybrať finančnú hotovosť z bankomatu Slovenskej sporiteľne, a.s. č. XXXXX nachádzajúceho sa na ul. M. Haľamovej 21, XXXXX, čo sa im však nepodarilo z dôvodu zadania nesprávneho PIN kódu, čím tak svojim konaním nespôsobili poškodenej XXXXX, nar. XXXXX, trvale bytom XXXXX, ul. Lermontova 5, žiadnu škodu,  
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
2.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vyšetrovateľ OR PZ XXXXX, Odbor kriminálnej polície, oddelenie ekonomickej kriminality uznesením pod ČVS:ORP-XXXXX-2012 z 03.09.2012 podľa § 199 ods. 1 Tr. por. začal trestné stíhanie a uznesením pod ČVS:ORP-XXXXX-2012 z 21.11.2012 podľa § 206 ods. 1 Tr. por. vzniesol obvinenie XXXXX, nar. XXXXX a XXXXX, nar. XXXXX pre prečin neoprávneného vyrobenia a používania platobného prostriedku elektronických peňazí alebo inej platobnej karty v spolupáchateľstve  podľa § 20, § 219 ods. 1 Tr. zák., ktorého sa mali dopustiť na tom skutkovom základe, ako je uvedené vo výrokovej časti tohto uznesenia.

Podľa § 216 ods. 1  Tr. por. v konaní o prečine, na ktorý zákon ustanovuje trest odňatia slobody, kde horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Za prečin neoprávneného vyrobenia a používania platobného prostriedku elektronických peňazí alebo inej platobnej karty podľa § 219 ods. 1 Tr. zák. je možné uložiť trest odňatia slobody na jeden až päť rokov.

Po preskúmaní predmetného spisového materiálu som zistil, že ako obv. XXXXX, tak i obv. XXXXX sa ku skutku, ktorý sa im kladie za vinu priznali a po poučení o možnosti podmienečného zastavenia trestného stíhania, vyjadrili súhlas s týmto alternatívnym spôsobom ukončenia trestného stíhania. 

Rovnako poškodená XXXXX vyjadrila súhlas s možnosťou alternatívneho ukončenia trestného stíhania, pričom k náhrade škody sa nepripojila, keďže konaním obvinených jej nebola spôsobená žiadna škoda. 

 Obvinený XXXXX nemá záznam v registri priestupkov a z odpisu registra trestov vyplýva, že v registri trestov taktiež nemá žiadny záznam.

Obvinený XXXXX rovnako nemá žiadny záznam v registri trestov, pričom z výpisu z evidencie priestupkov vyplýva, že v roku 2009 bol dva krát postihnutý za priestupok proti majetku a v roku 2010 za dopravný priestupok.    

Vyhodnotením všetkých vykonaných dôkazov jednotlivo i v ich súhrne a s prihliadnutím na vyššie uvedené skutočnosti možno konštatovať, že v predmetnej trestnej veci sú splnené formálne i materiálne podmienky na postup podľa § 216 ods. 1 Tr. por., keďže obvinení vyhlásili, že spáchali skutok, ktorý sa im kladie za vinu a nie sú odôvodnené pochybnosti o tom, že toto vyhlásenie bolo vykonané slobodne, vážne a zrozumiteľne a takýto postup možno považovať za dostačujúci za účelom prevýchovy páchateľa. Mám za to, že rozhodnutie o podmienečnom zastavení možno považovať za dostačujúce a primerané aj vzhľadom na osobu páchateľov, keďže v prípade obv. XXXXX ide o jeho prvé vybočenie z medzí zákona, o čom svedčí tá skutočnosť, že doteraz nebol trestaný ani priestupkovo postihnutý a pokiaľ ide o obv. XXXXX, tento taktiež doteraz nebol trestaný, pričom pokiaľ ide o priestupky proti majetku, za ktoré bol postihnutý, poukazujem, že týchto sa dopustil ešte v roku 2009, teda pred viac ako troma rokmi, pričom zatiaľ iné negatívne informácie o jeho správaní neboli zistené. 

Z dôvodu vyššie uvedených skutočností som rozhodol tak, ako je uvedené vo výrokovej časti tohto uznesenia. 

	Prokurátor zároveň podľa ustanovenia § 216 ods. 2 Tr. por. určil obvineným primeranú skúšobnú dobu vo výmere 18 mesiacov, pričom bude sledovať, či v jej priebehu obvinení vedú riadny život a nedopúšťajú sa trestnej činnosti a ak zistí že sa naplnili zákonné ustanovenia, rozhodne, že obvinení sa osvedčili, čo bude mať za následok zastavenie trestného stíhania. V ostatnom prípade rozhodne, že v trestnom stíhaní sa bude pokračovať. Skúšobná doba sa začína právoplatnosťou uznesenia o podmienečnom zastavení trestného stíhania.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Ťažiar
prokurátor